‘Minder praat, meer doen’, sê NVP oor werkberaadPresident Cyril Ramaphosa(Oktober 2018) Foto: Kopano Tlape/GCIS Die Nasionale Vryheidsparty (NVP) het Donderdag die tweedaagse werkberaad wat deur pres. Cyril Ramaphosa saamgeroep is onder beskerming van die Nasionale Ekonomiese Ontwikkelings- en Arbeidsraad (oftewel Nedlac), verwerp. Sabelo Sigudu, woordvoerder van die NVP, het gesê daar is absoluut geen behoefte aan ŉ werkberaad in Suid-Afrika nie. “In plaas daarvan moet die regering sy beleide implementeer en die ontplooiing van kaders wat nie regeringsbeleide kan implementeer nie, verminder. Die verhoogde 53,7%‑werkloosheidsyfer onder die jeug in die tweede kwartaal van 2018 moet as ŉ les dien vir die privaat sowel as die openbare sektor om minder te praat en meer te doen.” Die NVP het ŉ beroep gedoen vir ŉ jeugwerkloosheidstoelaag vir gegradueerdes wat werk soek. “Dit sal die werklose gegradueerdes in staat stel om die minimum hulpbronne te hê wat hulle in staat sal stel om aansoek te doen. Dit is ŉ feit dat jongmense ŉ hele klomp agterstande ervaar wanneer dit by toegang tot werksgeleenthede kom.” Hy het ook gesê jongmense wat werk soek, moet toegelaat word om regeringskantore te gebruik om hul CV’s uit te druk as ŉ tydelike verligtingsmaatreël. Sigudu het gesê hulle doen ŉ beroep op die mense van Suid-Afrika om nie om die bos gelei te word deur die werkberaad nie aangesien dit nie die ernstige struwelinge wat deur gewone inwoners en die meerderheid van die werklose jeug ervaar word in aanmerking neem nie. Die NVP meen dié beraad is net nog ŉ “fees van idees” wat nie in dade omgeskakel sal word nie.